khistorydata/jeongjo-sjw-relations huggingface dataset:
정조 3년
己亥八月二十九日辰時。上御誠正閣。晝講。詣臺臺臣同爲入侍時。特進官洪樂性。知事黃景源。經筵官宋德相。參贊官李在學。侍讀官嚴思晩。檢討官金宇鎭。假注書徐鼎修。記事官李信祜鄭東浚。安川君烓。行副護軍李潤禧。司諫沈命德。以次進伏訖。上進講論語。讀前受音。自顔淵問仁。止請事斯語。思晩進讀。自司馬牛問仁。止可謂遠也已矣。上復讀新受音訖。思晩曰。其言也訒。此言凡事忍之。則含弘廣大。實爲爲仁之工夫。聖人一言。含包大矣。然而凡事。有可忍者。有不可忍者。若不可忍而忍之。則是便有害於爲仁之工也。以今目下事言之。合辭請討。幾年于玆。而尙今靳允。此則不可忍之事。而殿下忍之。豈不有害於聖德乎。伏望亟從三司之請焉。宇鎭曰。上番以訒字之意。仰達。此言甚好。而司馬牛病痛。在於躁動。故聖人先去病源而言之。訒字之意。與靜字之意同矣。百千萬事。必動以應之。然後可無過不及之患。此等處留念焉。德相曰。其言訒字。只言仁一端。大抵牛也。多言而躁。不能深思。旋又問之。故又以爲之難答之。皆戒牛之意也。稱仁者。非指全體而言。讀之可以察見矣。君子其中充然。故不憂不懼。而牛未能聽解。故更以內省不疚言之矣。自反而縮。雖千萬人。吾必往之意也。敬而無失。不間斷之意也。恭而有禮。非過恭之意也。聖學高明。必於此等處。有默識而暗合者矣。子張問明。聖人隨其病痛而答之矣。此言在人君。甚爲着緊。膚受如刃刺。浸潤如水浸。若明於此而使之不行。然後可以明而遠矣。聖學高明。實無此慮。而憂治世危明主。古人之言也。伏望加勉焉。上曰。諸臣以次陳文義。可也。景源曰。經筵官。旣皆細達。而子夏一言之過。而其流之弊。至爲異端。蓋愛無差等而然也。樂性曰。臣常有疑晦者。司馬牛之憂懼。在其兄弟。而使之不憂不懼。似涉恝然。未知如何。上曰。儒賢之意。何如。德相曰。桓魋作亂。終不可變化。則當置無可奈何。而司馬牛。過爲憂懼。故聖人之言如此。蓋慰解之意也。上曰。不憂不懼。當屬於司馬牛自己身上而觀之則好矣。司馬牛之憂懼。乃憂其禍及於自己。而過用憂慮。故聖人以不憂不懼言之。蓋浩然之氣。充然于中。上不愧俯不怍。則禍福之來。唯當任之而已。何憂何懼之有。聖人之意。蓋如此矣。德相曰。聖敎誠然矣。上曰。參贊官。亦陳文義。可也。在學曰。別無可達者矣。景源曰。以堯舜之聖。以堲讒爲難。蓋難於分辨其眞僞而然矣。德相曰。膚受浸潤中。何者爲尤難乎。景源曰。浸潤似爲尤難矣。上曰。此亦各隨其氣質而有難易。氣質剛果。則易於膚受。氣質柔緩。則易於浸潤。此蓋以氣質言之也。德相曰。聖敎誠然矣。上曰。儒賢進前。德相進伏。上曰。有可奏之言乎。德相曰。各道租還數多。且多空殼。故吏緣爲奸。其弊逐年滋甚。故民不願受。臣意米還不多之邑。則以租還一斗。四升米或三升二升餘。各其官。親自審察。使之作米還爲宜。還穀數多之邑。則直令從其時市直作錢以上度支。以補經費之意。令廟堂稟處。何如。上曰。依爲之。出擧條德相曰。嶺南年還。本爲種子。而不合於種子。反爲民弊。分付道臣。就其石數最多之邑。從市直作錢以上。以補經費之意。令廟堂稟處。何如。上曰。依爲之出擧條德相曰。北道江原三南諸路還穀。逐年添數。反爲民債。元會付外。如常平別備等還。或十年一次。七八年一次。折半作錢以上。以補經費之意。令廟堂稟處。何如。上曰。依爲之。出擧條德相曰。肇慶廟慶基殿祭物。分排四長官之後。全州則只以十六石本數。無弊行祀。而其餘三長官。則自其邑。以物件備納。極有弊端。故不得已防納於全州。備需行祀。防納之際。十六石外。加納錢一百十五兩或米二十石。祭享。防納之名旣不似。加納錢米。則必責於民。其爲民弊。亦當何如。臣以爲自今爲始。廟殿祭祀。勿爲分定四長官。令全州專當。本官爲典祀官設行。監司亦爲申飭以行爲宜。令廟堂稟處。何如。上曰。依爲之。出擧條。景源曰。宮園之仲朔。卽四時之大祭也。禮當有幣。而今月孝徽宮秋仲朔祭。幣帛不在磨鍊中。故臣差祭本宮時。已爲草記矣。臣意則該曹啓下別單中。幣帛依禮磨鍊。改付標啓下。宜矣。上曰。令該曹稟處。可也。出擧條上曰。明日又開講筵。可以頻頻得見矣。命德相先退。上曰。宣傳官有闕之代。口傳差出。出榻敎命書傳敎曰。政官牌招開政。命德進前曰。請大靜縣爲奴罪人金壽賢。更令王府設鞫嚴問。依律處斷。上曰。不允。命德曰。請爲奴罪人河翼龍金重得。亟命王府設鞫得情。快正王法。上曰。不允。命德曰。請海南縣定配罪人李弘濟。亟令王府設鞫嚴問。上曰。不允。命德曰。請海南縣竄配罪人金載順。亟令王府設鞫嚴問。上曰。不允。命德曰。請大靜縣定配罪人聖中。放逐罪人有臣宗甲義駿等。竝令王府設鞫嚴問。期於得情。快正王法。上曰。不允。命德曰。請還寢福氷酌處之命。依律處斷。上曰。不允。命德曰。請海美縣定配罪人申光復。更令王府嚴鞫得情。上曰。不允。命德曰。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。上曰。不允。命德曰。請定配罪人具翼遠。亟寢酌處之命。仍令王府嚴鞫得情。快施當律。上曰。不允。命德曰。請減死安置罪人大燮。亟寢酌處之命。仍令王府設鞫得情。快正王法。上曰。不允。命德曰。請減死罪人弼海。亟寢酌處之命。仍令王府設鞫得情。快正王法。上曰。不允。命德曰。請遠竄罪人安兼濟李宅鎭。亟命王府。竝加嚴鞫。期於得情。依律處斷。上曰。不允。命德曰。請恒善支屬。亟命散配。日謙兄弟。竝投絶島。以嚴隄防。上曰。不允。命德曰。請荐棘罪人瑩中。亟令王府設鞫嚴問。快施當律。上曰。不允。命德曰。請亟收放逐罪人鄭遠達。珍島郡定配罪人閔百奮放釋之命。上曰。不允。命德曰。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。上曰。不允。命德曰。請河東府減死定配罪人昌鼎。依律處斷。上曰。不允。命德曰。請濟州牧減死定配罪人範聖。依律處斷。上曰。不允。命德曰。請漆原縣定配罪人志遜。更令王府設鞫嚴問。期於得情。上曰。不允。命德曰。請減死定配罪人德秀。亟令王府。更加嚴鞫。夬正王法。上曰。不允。命德曰。請削黜罪人鄭履煥。絶島安置。上曰。不允。命德曰。請淸川君金鍾正。亟命刊去爵秩。姑先放逐田里。上曰。不允。命德曰。請平海郡殺獄罪人黃師憲。亟收減死之命。更加嚴訊。期於得情。以重償命之典。上曰。不允。命德曰。請定配罪人權翊。亟令王府嚴加刑訊。遠地定配。上曰。不允。命德曰。請鎭海縣定配罪人埏。亟令王府拿鞫得情。仍施當律。其應坐支屬。不可遠地散配而止。亦竝施絶島散配之典。上曰。不允。命德曰。請順海。亟令王府刻期發捕。嚴鞫得情。上曰。不允。命德曰。請李璟金默行兪纘柱韓後良金奎五等。亟令王府嚴鞫得情。快伸王章。上曰。不允。命德曰。請申大年。亟施屛裔之典。上曰。不允。命德曰。請定配罪人元幹。亟寢酌處之命。更令王府嚴鞫得情。依律處斷。上曰。不允。命德曰。請亟寢鎭寬大春酌處之命。更加嚴鞫得情。上曰。不允。命德曰。請鄭致達妻使喚奴婢。竝令該府。一一査出。遠地散配。上曰。不允。命德曰。請前府使任聖周。亟施邊遠定配之典。上曰。不允。命德曰。請命遞斥臣職。上曰。勿辭。亦勿退待。命退。諸臣以次退出。
정조 3년
行都承旨洪國榮宿衛所直。行左承旨鄭民始坐。右承旨徐有防坐。左副承旨李在學坐。右副承旨沈念祖坐直。同副承旨南鶴聞坐直。注書李兢淵呈辭一員未差。假注書徐龍輔藥院直徐鼎修仕直。事變假注書黃仁炫仕。
정조 3년
徐有防啓曰。明日常參經筵取稟。傳曰。停。
정조 3년
南鶴聞啓曰。大司憲趙時俊再度呈辭入啓。執義兪彦鏶。掌令金鍾厚李身晦。在外。持平徐有成疏批未下。尹行履傳旨未下。今日以監察茶時之意。敢啓。傳曰。知道。
정조 3년
傳于李在學曰。左副承旨馳詣宗廟景慕宮奉審。祭物祭器祭井看審。諸執事進排官。摘奸以來。
정조 3년
鄭民始啓曰。御營廳從事官來言。今日本廳日次私習云矣。敢啓。傳曰。知道。
정조 3년
以吏曹判書牌招啓辭。傳于徐有防曰。後日次對。欲問大臣而處之。故吏判批。初不下答矣。以御將批。誤換頒布。當該承旨。從重推考。此啓辭置之。
정조 3년
吏曹口傳政事。以洪樂性爲司僕提調。
정조 3년
有政。吏批。判書趙重晦疏批未下。參判兪彦鎬進。參議李秉模進。右副承旨沈念祖進。以徐命珪爲戶曹佐郞。李師曾爲軍資正。李東迪爲永禧殿令。金載纘爲景慕宮直長。李邦仁爲景慕宮奉事。李集斗爲永祐園別檢永祐園參奉吳彦謨。景慕宮都提調金尙喆。提調金華鎭李福源。兼持平金宇鎭單付。
정조 3년
徐有防。以弘文館言啓曰。召對繼講冊子。在京儒賢處。更爲問議事。命下矣。臣思晩。就議于儒賢處。則戶曹參判臣宋德相以爲。臣意以爲夜對。旣講陸宣公奏議。此便是史冊。今於召對。又講史記中一冊。則只法講一書而已。史講似爲偏重。故敢以心經或朱書節酌爲對矣。今聞心經。爲不可講。則節酌或聖學輯要。似甚合宜。惟在聖上參量裁處耳云。副司直金亮行以爲。病昏不得仰對云。儒賢獻議如此。何以爲之。敢啓。傳曰。知道。聖學輯要。朱子節要。曾於在邸時。或經三講。或經四講矣。至於儒賢獻議中朱書節酌爲名冊子。予之曾未所講者。以此冊子爲定。可也。
정조 3년
事變假注書黃仁炫書啓。臣敬奉聖旨。馳往北部順化坊壯義洞副司直金亮行所住處問疾。亦探登對日子。則以爲臣之病勢。比前益加。神昏喘急。轉側須人。伏蒙醫藥之恩。方試湯劑。而登對之期漸退。軫問之命益至。臣只自惶蹙感泣。不知所達云矣。敢啓。傳曰。知道。
정조 3년
鄭民始。以兵曹言啓曰。卽伏見黃海水使李邦五今秋水操後試射放中不中及軍器舟什執頉啓本。則舟師所屬各邑鎭。軍器什物欠缺者。監色從重決棍云。而其所破傷。雖是些少物件。常時趁不修改。致有此執頉之擧。邊將與船將等。皆以試射無分懸錄。其在重邊事之道。俱極駭然。執頉邑守令。無分邊將。竝推考警責。船將等。令帥臣。決棍懲礪之意。分付。何如。傳曰。允。
정조 3년
又以二所巡廳言啓曰。去夜初更量犯夜人別監徐重。執捉之意。敢啓。傳曰。知道。
정조 3년
行副司直李柱國疏曰。伏以。日吉辰良。遠陵祇謁。鑾輿穩旋。鎭日臨試。玉體彌康。臣民慶幸。曷有其極。仍伏念臣。空疎謭劣。百不猶人。弓馬賤蹤。早受國恩。從前踐歷。已溢涯分。而至於戎壇笠轂之任。尤非夢想之攸到。往在丙申。摠帥恩除。乃在於我聖上代聽之初。臣於是。惶感怵畏。不敢他顧。黽勉承膺。至再至三。亦以其摠廳爲任。與兩局有間故耳。今玆御將新除之命。又在宮門留陣之日。羽旄在途。天牌儼臨。本營旣屬衛扈重任。則事體嚴急。不敢言私。不得不顚倒受符。蒼黃扈駕。驚惶悚蹙。莫省攸措。噫。國家之設置兩局。是何等重寄。而體貌之嚴重。責任之隆大。實非摠廳之比。則雖使鍊達宿將居之。鮮克堪承。況臣之才智最劣。上無以稱塞聖眷。威望素乏。下無以彈壓軍校。而今若徒感聖恩之隆摯。罔念才器之駑下。若固有之。仍因冒據。則時議嗤嘲。在所必至。而將非其人。尤非細憂。百爾思惟。臣何敢晏然擔荷。以之僨師垣之重寄。隳一己之廉愧也哉。抑臣又有萬萬必辭之義。臣與禁衛大將臣具善復。爲內外從之間。而禁御兩營。兄弟分掌。私分之震恐懍惕。已不可言。而其於國體之苟簡。物情之駭惑。爲如何也。惟此一段。在臣爲必遞之義。不可便已。則臣身不似。亦未暇論。揆之以公體私義。宜不待臣言之畢。而必有以處臣者矣。臣於治疏將上之際。忽伏蒙晉秩之命。驚惶慙悚。益不知所以措躬也。罔功受賞。古人攸戒。數矢偶中。非臣之能。恩陛之下。何敢自安於心乎。玆敢不避猥越。冒控血懇。伏乞聖慈。俯垂諒察。許解臣將任。亟收臣新資。以存公格。以安私分。不勝幸甚。答曰。省疏具悉。卿其勿辭行公。
정조 3년
安東進士臣金正根申㬨。幼學金重謙。進士申光翕。幼學安思駿姜浚李竣相姜浣。生員安明逸。幼學金應八申思復徐謹修安明迪趙益鎭柳剡姜瀚李商衡安明澤姜沃徐健修金應弼安明卨申曮金應柱徐遠修朴良儁申晊金應秋李夏相申光協金源慶申曗姜沈柳時沃金瀁慶金宗運姜潑徐宇修柳時英姜業申昕安寀安明會姜榰金相采安明述申南應奎孫時龍權漸來權復運姜柙柳時春南顯奎徐泳修金善根姜栢安明顯申金宅淳柳時達金達根金益顯姜必煥洪建羅宅洙朴時翕李殷相姜晉煥金應五姜裁申安宖洪大振任泰源安宏徐穆修李訒姜益煥申𣇼安寬朴時虎申馥金益淳朴時集申光範金宗錫朴時協李斗秀羅景洙姜梀李命龍姜始煥李講徐有淵南燮陽安騫姜周煥羅相五安㝡姜齊煥羅得洙孫以復柳潝李希泰李後光柳浚申晫柳秀垕姜櫟李弘道金象九金周鐸鄭相玉孫以觀金珩申光五孫以震安寏金象德洪大源孫以升柳時根洪大勉金萬根權用中金汝錫金瑞奎權鳳儀李商梅金載錫安寊金東道權得中李商球安甯金一根任鎔姜樂金美根任鐸金慶基權弘運金英宅權達禧李慶來金顯基權尙仁金誠金宗宅權鳳韶金學基等疏曰。伏以。臣等之來。爲其生逢大聖之世。要闡大賢之蹟。而請院先正臣金尙憲於本縣。以光盛化。以幸斯文之計也。始籲也而旣未蒙聖兪。再籲也而又未蒙快允。臣等之抑鬱訝惑。視初尤倍蓰矣。臣等非不知我殿下前後之敎。聖意有存。則豈敢旋卽叫閽。以犯瀆擾之誅哉。第伏惟念聖聰。或未及周。愚言猶有餘蘊。而徒畏分義。不思罄竭。終使大賢講春秋之地。永阻大聖崇道義之典。則臣等俯仰孤負。罪實浮於煩瀆不已。請冒萬死。更申餘意。嗚呼。金尙憲之道學節義。國史載之。輿人誦之。則以殿下之明聖。知之必已悉矣。臣等不容更贅。而願以安東之不可無尙憲之書院之意。爲殿下詳復之。噫。安東之爲先正地者。不一而足焉。臣等之必欲祠先正於本邑者。非特爲先正姓貫之鄕也。亦非爲先正世居之地也。蓋先正之挈家歸棲。守義葩遯於玆土者。前後十數年所矣。始自戊午。曁于辛酉。又自丁卯。至于甲戌。絃誦於斯。息偃於斯。驛洞松楸。期以畢命。龜亭烟霞。領作舊物。咳唾之所及。杖屨之所遍。遺芬剩馥。至今薰襲於一境之內。婦孺厮役。尙能起敎於百載之下。而指其遺居。必曰金相公舊宅。相與咨嗟感歎之不已。則雖以鄕先生祭於社之義言之。以此地而祠先正。夫孰曰不可哉。不特此也。大有大焉。蓋於丙子裂書之日。出自東門。直入鶴駕山中。結茅數椽。扁以木石。崇禎日月。特揭於一隅。萬古彝倫。獨講於孤棲。則其洞曰守貞。其巖曰隱者。其谷曰西薇者。可見其顧名取義之意。而西磵老人之稱。自此始焉。蓋尙憲。嘗以淸陰自號。而爲避僞號。改以西磵。西磵卽此地也。逮夫庚辰赴瀋之時。足跡始出於西磵之外。六載雪窖。萬死歸來。城闉匪心。丘壑是思。而時議所迫。未決南歸者。纔數年矣。及我孝宗大王。以大有爲之姿。軫與共國之念。於是乎明良相遇。而事功是期。君臣同德。而尊攘交勉。則上挽以義。而未敢遽歸。下感其恩。而不忍便訣。遂使諸葛。竟抱不復臥南陽之歎。久於郊坰。非先正志也。是以居常吟哦之間。知舊問答之際。一句一言。未嘗不眷眷於西磵一區。此實非一時葩遯。聊以少淹之比。而又況爲先正之貫鄕與世居之地者乎。然則南漢。卽先正抗義之地。而猶不如玆土之守義。石室。雖先正終世之所。而猶不如玆土之遯世。爲其抗義之地而可以祠之。則獨於守義之地。其可無妥靈之所乎。以其終世之所而可以院之。則惟玆遯世之所。豈可闕腏享之典乎。況且南漢之祠。石室之院。俱非先正之專享。則大賢如先正。大義如先正。而獨無中楹尸祝之儀者。豈非斯文之一大欠典乎。夫德水之祠。爲文成公李珥之貫卿而設也。連山之廟。爲文元公金長生之世居而設也。華陽之院。爲文正公宋時烈之抱義講道之地而設也。人惟可祠。地不必拘。有一於此。尙且揭虔而崇奉之。則顧玆安東之於先正。以一片淨土。有此兼三之美。而獨不得爲先正設祠。尙缺專享之擧者。豈特臣等一鄕之恥而已哉。夫旣如是。而終遂闕焉。則是猶首陽之山而不必廟夷齊。㜈溪之曲而不必祠文公。而他餘腏享之所。在所不論。固可也。臣等竊伏見我殿下。自卽祚以來。崇褒道德。扶將節義。凡事關斯文。士所願行者。可許則許。不少靳惜。甚盛德也。臣等之所望以來者。實惟在此。而日昨聖批。以旣問儒賢爲敎。嗚呼。斯院有無。雖未必損益於先正之德。而實爲我殿下尊一統樹風敎之一大關捩。則以儒賢裨聖治衛吾道之忱。其於此事。所以憧憧仰望於殿下者。必有倍於臣等矣。伏願殿下。亟回睿思。渙發明命。俾因一畝遺址。改建數楹神宇。春秋致虔。芬苾無闕。酌之以守貞洞裏之水。鉶之以西薇谷中之蔬。使先正不爽之靈。仰感殿下曠世之遇。而始得妥安於某水某丘之間。則聖德有光。士林幸甚。省疏具悉。儒賢筵臣。亦以此爲請。而予有斟量于中者。爾等退修學業。
정조 3년
己亥八月三十日。記事官姜彙鈺。刑曹啓目。觀此金宗鉉擊錚原情。則其父重瑞。捧受鑄錢所。錢貨萬餘兩。終不備納。乃敢縱子呼籲。尤極痛駭。原情內辭緣。勿施。何如。傳曰。此人年未滿。依回啓放送爲旀。金重瑞段。渠之罪犯。旣如是狼藉。則尙不畢納。慫慂其子。肆然擊錚。國有紀綱。焉敢乃爾。究厥情狀。萬萬痛駭。若此不已。此等奸細之輩。將無以知戢兺不喩。朝令之下。前後刑官之一味囚置。不卽督捧。不加刑訊者。是豈恪勤之義乎。雖未知委折之如何。稽忽則極矣。當該堂上。竝指名現告。一竝從重推考。卿等更加査閱本事。期於從速收殺爲良如敎。
정조 3년
兵曹啓目。全羅右水使柳段。漂人問情事狀啓中。元無邑鎭請罪之語。緘辭推考。罪依大明律。杖八十收贖。公罪施行。何如。傳曰。依允。
정조 3년
刑曹。殺獄罪人金鳳鎭更招啓目。傳曰。依前判付。更加嚴刑。期於得情爲良如敎。
정조 3년
刑曹。殺獄罪人李千奉加刑啓目。傳曰。依前判付。更加嚴刑。期於得情爲良如敎。
정조 3년
刑曹。殺獄罪人李光點加刑啓目。傳曰。依前判付。更加嚴刑。期於得情爲良如敎。
정조 3년
刑曹。御寶僞造罪人金龍河加刑啓目。傳曰。依前判付。更加嚴刑。期於得情爲良如敎。
정조 3년
御管廳單子。來九月初一日。習陣日次。而大將臣李柱國有身病。不得行操事。傳曰。闕操不知其幾許月矣。該大將旣已承批。明日本廳習陣頉單子勿施。設行事。分付。
정조 3년
己亥八月三十日辰時。上御誠正閣。諸承旨持公事入侍時。行都承旨洪國榮。行左承旨鄭民始。右承旨徐有防。左副承旨李在學。右副承旨沈念祖。同副承旨南鶴聞。假注書徐鼎修。記事官李信祜鄭東浚。以次進伏訖。國榮等。以次讀奏公事訖。命書傳敎曰。景慕宮守奉官事。一欲下敎。而尙今未果矣。雖以亞於太廟之義。不設廟署。而至於守奉官之稱。雖倣順康昭寧等園制。然外園內宮。制度自別。則宮用園例。似未妥當。且以春秋奉審時言之。宮無提擧。又甚苟艱。略遵永禧殿長生殿例。都提調以領議政例兼。提調禮戶判例兼。郞官則稱以直長奉事。文蔭參外官。各別擇差。以重體貌。兼寓予下太廟一等。視他宮加隆之意。又命書傳敎曰。景慕宮時任守奉官。以本宮奉事陞敍。永祐園守奉官二人中。較其仕日。一人仍付參奉。一人他奉事窠陞敍調用。又命書傳敎曰。守奉官事。旣已下敎。而雖以永祐園言之。宜與內宮。似無異同。況肇敬廟創設時。禮儀皆從祭以大夫之義。而祠官則稱以別檢參奉。亦可爲旁照之一端。茫昧此例。襲謬至今者。實爲悚歎。永祐園園官名號。稱以別檢參奉事。定式施行。又命書傳敎曰。重事體之道。不可口傳擧行。政官牌招開政。以咸鏡監司徐浩修狀啓。命書傳敎曰。狀辭旣如此。秋操停止。只行聚點。竝依狀請施行事。卽爲分付。命書傳敎曰。闕操不知其幾許月矣。該大將旣已承批。明日本廳習陳頉單子勿施。依例設行事。分付。又命書傳敎曰。司僕提調。口傳差出。待下批入侍。民始曰。全羅右水使柳照律啓目。不書功議有無。事涉不察。不可無警。該曹堂上。推考。何如。上曰。依爲之。出擧條命退。諸臣以次退出。
정조 3년
行都承旨洪國榮宿衛所直。行左承旨鄭民始坐。右承旨徐有防坐。左副承旨李在學坐直。右副承旨沈念祖坐。同副承旨南鶴聞坐直。注書李兢淵呈辭受由一員未差。假注書徐龍輔藥院直徐鼎修仕直。事變假注書黃仁炫仕。
정조 3년
南鶴聞啓曰。大司憲趙時俊三度呈辭入啓。執義兪彦鏶。掌令金鍾厚李身晦在外。持平徐有盛疏批未下。尹行履傳旨未下。今日以監察茶時之意。敢啓。傳曰。知道。
정조 3년
鄭民始。以都摠府言啓曰。入直宣傳官武兼及有廳軍士中日習射。請出標信。傳曰。知道。
정조 3년
傳于徐有防曰。輪對官入侍。
정조 3년
鄭民始啓曰。禁衛營從事官來言。今日本營軍兵日次。私習云矣。敢啓。傳曰。知道。
정조 3년
傳于徐有防曰。今日九日製時。通方外事。分付。
정조 3년
傳于南鶴聞曰。藝文提學弘文提學。更爲牌招。牌去來催促。
정조 3년
傳于沈念祖曰。菊製命下之後。日勢已晩。而兩館提學。無端違牌。此何道理。兩館提學。更卽牌招。
정조 3년
傳于南鶴聞曰。提學牌去來。連爲催促。
정조 3년
傳于李在鶴曰。承旨持此書題。與提學馳詣泮宮。收券以來。
정조 3년
弘文館前望單子入之。洪國榮落點。
정조 3년
傳于李在鶴曰。科次入侍。
정조 3년
徐有防。以弘文館言啓曰。召對繼講冊子。因儒賢獻議。有以朱書節酌爲定之命矣。廣考冊簿。元無朱書節酌爲名之冊。何以爲之乎。敢啓。傳曰。更爲就問于儒賢以聞。
정조 3년
又以弘文館言啓曰。召對繼講冊子。就聞于儒賢以聞事。命下矣。本館上番副校理臣柳誼。今日晝仕出去之意。敢啓。傳曰。知道。
정조 3년
又以吏曹言啓曰。成均館學正許鍒。學諭崔鳳諧。除拜後過限未肅拜。學正金瀍。受田過限未上來。竝依例罷職。何如。傳曰。允。
정조 3년
鄭民始。以訓鍊都監禁衛營御營廳言啓曰。景秋門北邊宮墻頹毁處。九月初一日爲始。始役改築之意。敢啓。傳曰。知道。
정조 3년
南鶴聞。以啓禁府言啓曰。慶尙監司李在簡狀啓據刑曹粘目內。龍宮前縣監朴基正。移本府處之事。允下矣。朴基正時在慶尙道大丘地云。依例發遣府羅將拿來。何如。傳曰。允。
정조 3년
己亥九月初一日辰時。上御誠正閣。輪對官入侍時。同副承旨南鶴聞。假注書徐鼎修。記事官李信祜鄭東浚。典牲署奉事尹廷烈。造紙署別提洪仁基。典獄署參奉尹履𥛚。東活人署別提魚史弼。西活人署別提金匡國。以次進伏訖。上曰。輪對官次次進前。廷烈進伏奏職姓名。上曰。職掌何色乎。廷烈曰。豚色矣。有所懷弊瘼乎。廷烈曰。無之矣。仁基進伏奏職姓名。上曰。職掌何也。仁基曰。咨文紙標紙排矣。上曰。有弊瘼所懷乎。仁基曰。無之矣。履𥛚進伏奏職姓名。上曰。職掌何也。履𥛚曰。所掌枷杻等屬矣。上曰。枷杻長廣瘠厚。皆如欽恤典則乎。履𥛚曰。然矣。上曰。有弊瘼所懷乎。履𥛚曰。無之矣。史弼進伏奏職姓名。上曰。職掌何也。史弼曰。所掌都民救活矣。上曰。有弊瘼所懷乎。史弼曰。無之矣。上曰。幾年後復職乎。史弼曰。二十年後爲之矣。匡國進伏奏職姓名。上曰。職掌何也。匡國曰。所掌救活都民矣。上曰。有所懷弊瘼乎。匡國曰。無之矣。上曰。幾年後復職乎。匡國曰。十八年後爲之矣。命輪臺官退出。命書傳敎曰。今朔祿俸。更令倉官輸送于行副司直金亮行處。以初五日朝參。取稟。命書傳敎曰。停。以明日常參經筵取稟。命書傳敎曰。只晝講。命退。諸臣以次退出。
정조 3년
行都承旨洪國榮宿衛所直。行左承旨鄭民始坐。右承旨徐有防坐直。左副承旨李在學坐。右副承旨沈念祖坐。同副承旨南鶴聞坐直。注書李兢淵呈辭受由一員未差。假注書徐龍輔藥院直徐鼎修仕直。事變假注書黃仁炫仕。
정조 3년
南鶴聞啓曰。大司憲未差。執義兪彦鏶。掌令金鍾厚李身晦在外。持平徐有成疏批未下。尹行履傳旨未下。今日以監察茶時之意。敢啓。傳曰。知道。
정조 3년
傳于南鶴聞曰。待敎入侍。
정조 3년
傳于徐有防曰。九日製居首生員金樂道直赴會試。之次幼學嚴思勉給二分。
정조 3년
南鶴聞。以兵曹言啓曰。卽伏見江華留守洪樂純今秋水操後試射放中不中戰兵船軍器執頉啓本。則舟師所屬各邑鎭舟艦中。間有改槊。腐傷與軍器破傷者。花梁僉使一人外。左右海防將及邊將等。皆以試射無分懸頉。而舟什軍器破傷。雖是些少物件。趁不修改。致有此執頉之擧。常時亦不能鍊習。試射無分。若是夥然。其在重戎務之道。不可無飭。當該軍器舟什執頉試射無分海防將邊將等。竝推考警責。何如。傳曰。允。
정조 3년
又以兵曹言啓曰。景秋門北邊宮墻頹圮處。九月初一日爲始。始役改築事。自三軍門草記。允下矣。令紫門監以把子堅實圍排。金虎門入直砲手二十名。自宿衛所發令箭除出。修築間嚴加守直。何如。傳曰。允。
정조 3년
正言李正薰啓曰。臣才識魯下。言議巽軟。淸朝耳目之任。自知其萬不近似。而沐浴義重。冒沒出肅。詣臺登筵。只傳故紙。曾不能出一言論一事。以副我聖上虛佇翕受之盛意。辜負職責。固已自訟之不暇。而今日儒賢奏對。至以近來三司之臣寂無一言。有悶然之斥。臣亦三司中一也。滿心惶愧。若無所容。何敢一刻晏然臺次乎。請命遞斥臣職。答曰。此非如是引義者。勿辭。
정조 3년
南鶴聞啓曰。正言李正薰再啓煩瀆。退待物論矣。傳曰。知道。
정조 3년
司諫沈命德正言李亮載啓曰。臣等。見識魯莽。言識巽軟。本不合於淸朝耳目之任。而合辭方張。沐浴義重。冒沒出肅。只傳故紙。不敢出一言論一事。辜負職責悚恧方深。卽伏聞今日筵中。儒賢以三司之臣。寂無一言。有憫然之斥。臣等亦三司中一也。相顧惶愧惶汗洽背。身居言地。不能擧職之罪。益無所逃。臣等何敢一刻晏然冒據於臺次乎。請命遞斥臣等之職。
정조 3년
行大司諫鄭晩淳啓曰。臣空疎鈍滯。本不合於淸朝耳目之任。頃當幸行之辰。陪扈義重。黽勉出肅矣。近因父病沈綿。實無離側。供仕之望。冒進請急之章。獲蒙救護之批。曠日虛縻。惶愧徒切。卽伏見僚臺避辭。則以三司之無一言。乃有儒賢筵斥之語云。若論其緘默溺職之失。則臣實爲首。其何敢晏然於臺次乎。請命遞斥臣職。答曰。此非如是引義者。勿辭。
정조 3년
南鶴聞啓曰。行大司諫鄭晩淳。司諫沈命德。正言李亮載再啓煩瀆。退待勿論矣。傳曰。知道。
정조 3년
知事尹東暹疏曰。伏以。臣性質魯下。才識空疎。倖會明時。廁跡列卿。前後居職。蔑有絲毫之裨。徒積尸素之愧。惟以畏愼守法。爲萬一自效之圖。向叨秋官之任。忽速司直之言。論斷平生。醜詆無餘。臣於是。慙惶驚怪。無地自容。夫司寇。重任也。固非癃朽昏耄所可堪勝。決獄斷訟。觸事昏憒。人以是爲言。則臣固受而不辭。而其言至曰。公以私掩。政以賄成。噫。身爲法官之長。受賕循私。以敗度而傷民。則厥罪固不容誅。何不條陳而明說。計贓而勘斷。但爲此囫圇之說。直請刋改而止乎。臣以弱植孤根。致位至此。頂踵毛髮。罔非洪造。而徒竊廩祿。自榮其身。辜恩負國。罪無所逃。乃於白首垂死之年。暫爲刑獄之官。莫贊無刑之治。反招納賂之譏。雖大德含垢。以臺言爲過。而不加之誅。臣之汚身名而辱朝廷極矣。杜門省諐。無面可顯。不自意樞府除命。忽地有隕。簪履不遺。縱荷天地之厚恩。穢惡蒙身。終非江漢之可濯。其敢憑恃寵靈。放倒廉媿。抗顔周行。束帶朝端。以益其無忌憚之罪乎。伏乞聖慈。俯垂矜諒。亟命刋削臣新授之職。仍命銓曹。勿復擧擬。以謝人言。以靖私義。不勝幸甚。答曰。省疏具悉。人言之過。業已諒矣。卿其勿辭行公。
정조 3년
平安監司金鍾秀疏曰。伏以。先陵祗禮。回鑾萬吉。臣民慶忭。遐邇惟均。臣頃將私懇。猥煩控龥。竊以由中之辭。庶蒙鑑格。及奉批旨。不賜允兪。臣於是。大失所圖。惶隘靡措。惟是區區情理。非如備禮崇讓之爲。則有不可徒懼褻瀆。一任遷就者。念臣不肖。遭際聖明。受恩罔極。思所報效。寧避湯火。況於雄藩厚廩。便身榮親之地。而何苦求去之若是亟哉。只爲將奉九袠老母。遠滯關外。歲行且周。篤疾綿氣。去益凜綴。不惟臣心憂懼。度日如年。臣母亦牽動歸思。不可按住。雖使臣怵分畏義。勉强視事。方寸已亂。僨誤必至。臣之及於罪戾。雖不足恤。將如國家所以委畀一方之重。何哉。玆不得不更瀝肝血。重瀆宸嚴。惟聖明諒至切之懇。推孝理之化。亟許遞解。以幸公私。是臣攢手顒祝者也。臣方重患毒痁。通晝夜不分人鬼。三十有餘日矣。凡係啓下時急公事。全不能擧行。昏囈之中。一念悚悶。早宜仰請威罰。而倩人治疏。亦無以自力。致此稽遲。尤增死罪。臣無任煎迫祈懇之至。答曰。省疏具悉。予方思卿。卿又求歸。本任許遞。
정조 3년
行都承旨洪國榮疏曰。伏以。臣於昨夜。伏承弘文提學除授之命。有先入侍後謝恩之敎。臣初旣以承旨詣泮宮參試事。目下處義與重臣趙㻐有異。雖黽勉登筵。而亦不敢以主文自居。第臣於此任。曾亦行公而輒請乞解者。誠以臣之渺然一身。左攬文柄。右挈戎權。若固有之。實非臣私分之所敢出也。況臣從近以來。年紀雖壯。神精先耗。公退之暇。長委床席。應事之際。必致眩瞀。轉成衰老人生。昨日考券之後。纔到閤門。昏若不省。達夜涔涔。如墮煙霧。以此模樣。一切軍務。每多抛棄。烏可責之以文苑之事乎。藝文提學臣黃景源。以曾經文衡之人。猶慮有礙賢路。至引古事而求免其言。誠得體矣。如臣愚蒙。不能企及先進。而顧其職則亦一文任。當遞之義。固無間於彼此也明矣。且臣身在闕。不得祗肅。特以院規例推。亦不至焉。此亦難安之一端。伏乞聖慈。曲賜諒察。亟解臣弘文提擧之任。千萬幸甚。答曰。省疏具悉。所辭若此。兼帶文任。今姑許解。
정조 3년
左參贊黃景源疏曰。伏以。臣日昨前席。乞解提學。只緣辭拙。未蒙開許。臣誠惶悶。不知所以自措也。臣今年七十有二矣。優游耆社。雖散秩。猶懼不稱。而況於提學之職乎。而況乎考試之事乎。自殿下嗣位以來。凡先朝耆舊之臣。靡不收錄。如臣老耄。亦荷寵遇。縻以職事。不忍終棄。然精神日益衰耗。文思亦已消磨。無以任應製文字。其不可叨冒提學也決矣。至於考試。尤非老臣所可堪。誠以桑楡暮景。死期不遠。科次之際。天奪其魄。或當取而不取之。或不當取而取之。其壞試事而墜國體。當如何哉。故先朝昭垂典憲。凡耆社耇老之人。不除文任。不差試官。蓋以此也。臣不但自來情勢。有不敢冒尸試事而已也。犬馬之齒。其不可堪任考試也明矣。且伏念。文苑故事。提學有新通而未拜者。館閣之臣輒辭避者。卽淸朝相讓之美事也。昔在己卯。臣猥被提學之選。故判書臣南有容。方爲提學。卽日乞免。先大王特允所辭。都承旨臣洪國榮。已引此事解文任矣。臣在館閣爲最久。而困仍不知辭免。遠愧於有容。近慙於國榮。敢陳誠懇。上瀆宸嚴。伏惟聖明。曲賜鑑諒。亟遞臣提學之任。以靖私義。千萬幸甚。答曰。省疏具悉。兼帶藝文提學之任。許遞。
정조 3년
戶曹參判宋德相箚曰。伏以。臣於俄者筵席。伏聞聖上以言路不開。中朝發難。臣亦申奏前日箚語。以爲。雖在竄配相望之時。亦多有敢言之士。伏覩殿下虛心來諫。酬酢如響。聽納若流。而無一箇指陳闕失者。誠不知其何故而然也。聖上敎以此必予之訑訑聲色。有以致之。誠可以自反矣。臣不勝感難欽仰而退矣。卽接小報。則諸臺臣乃以見斥引避。臣於瞿然慙訟。當何如也。顧今聖明圖治。百度維新。而慢遊傲虐之戒。不矜細行之言。絶不聞於淸朝耳目之列。聖敎之發難。愚臣之申奏。蓋出於此。實非專指今日臺臣而言也。臺臣之避。乃至於此。豈所謂風則無心而空穴自號者耶。從今臺閣。務陳昌言。復見謇諤之風。則臣雖退處田野。與有榮矣。然臣之愚妄。轉喉觸諱。靡所止底。其爲不安大矣。伏乞亟賜斥退。千萬幸甚。取進止。答曰。省箚具悉卿懇。臺臣之以此引嫌。果是意慮之外。而卿之所辭。又何爲而如是也。卿其安心。勿復控辭。卽起造朝焉。仍傳曰。此批答。遣史官傳諭于戶曹參判宋德相處。
정조 3년
己亥九月初二日辰時。上御誠正閣。晝講詣臺臺臣同爲入侍時。特進官李命植。同知事李普行。經筵官宋德相。參贊官南鶴聞。侍讀官柳誼。檢討官沈樂洙。假注書徐鼎修。記事官李信祜鄭東浚。西春君爗。行副護軍趙心泰。正言李正薰。以次進伏訖。上進講論語。讀前受音。自司馬牛問仁。止可謂遠也已矣。誼進讀自子貢問政。止君熟與足。上讀新受音訖。誼曰。信字在足食足兵之下。古者兵寓於農。足食足兵。皆爲信之道也。體念焉。樂洙曰。使億兆之衆。皆有寧死不失信之心。以常情言之。似是至難之事。而人君在上。苟能於一政一令之間。必以至誠無僞爲心。則其效必至於不言而信。不疾而速。民心自可至於寧死不失信之境矣。區區之望。惟在聖上政令之一出於至誠無僞四字也。德相曰。衣食足而知禮節。兵食足然後。可以爲信矣。食與兵。爲國第一事。而無信則吾得而食諸。聖人之意可見。子貢問政。而聖人擧此三者。以答聖人之意。以養民爲先。而去兵去食云者。蓋迫不得已之謂也。死亡人皆有之。無信則不能立。此所以信爲本。而爲國之道。必知其輕重先後而爲之好矣。棘子成之言。蓋激於時而發者也。子貢之言。文質無輕重本末之分。有矯枉過直之病。人君出治。必以質爲本文爲末。然後好矣。哀公問政。使後世聚斂迎合之臣當之。則必以加賦聚財爲對。而有若以徹言之者。蓋民足君亦足之意也。上曰。諸臣以次陳文義。可也。普行曰。問政者多。而聖人所答。人各不同。至於子貢之問。必以足食足兵答之。似是其時適以戰守事有言端。而有此問答矣。然而爲國之道。不出於足食足兵。足食足兵之道。亦不如一信字之爲根本也。此等處留念焉。德相曰。足食之道甚難矣。以目下事言之。今年八路同豊。可謂足食。而自上若有豫大之意。則此非爲國之道。而民必失望矣。上曰。卿言好矣。命植曰。足食之道。果是有國之大事。而此章只言國用。不言民食蓋足民食之道。使民各授其業。無遊食之患。則民食自足矣。臣以制民産之意。曾已仰達。而卽今八路之民。只有士而無農工賈。此爲大弊矣。上曰。祿足以代其耕。此謂仕宦之人。而四民之中。農爲其本。果如特進官之言。而有使民反本之道則誠好矣。經筵官之意。何如。德相曰。讀書爲士。其次爲農。近來稱以士子。目不識丁。而擧着儒衣入場屋。此爲大弊。若使此輩。盡歸之農則好矣。命植曰。卽今病痛。在賤農賈而不爲之也。若農賈之民。不至爲累於其身。則民必樂從而有實效矣。上曰。俗習纏繞。故如此。若欲使之擺脫俗習。則何以爲之乎。命植曰。在於激勸之如何矣。德相曰。如有卓異之才。拔而用之。則豈不激勸乎。上曰。朝廷若以至誠擢用。躬耕力織之士。則時月之效。雖不可責。而一年二年。至于許多年則。豈無不變之效乎。卿等之言。好矣。鶴聞曰。臣則無可達之辭矣。上曰。經筵官進前。德相進伏。上曰。昨今所愼。何如。德相曰。少差矣。上曰。金儒賢之病。可悶矣。德相曰。以病之未差。尙未登筵。可悶矣。上曰。有可奏之事乎。德相曰。國朝繼後之法甚嚴。彼此無父母。而與受俱無其人者。或此邊雖有父母。彼邊父母皆亡。則不得立後。此乃金石之典。而近來無父母之子。竝與祖父母俱沒者。上言陳疏。圖囑禮官。斜出繼後。夫父母祖父母。皆無之子若孫。何所受命而自絶天倫。繼後族人乎。其爲乖倫害義大矣。請自今申明舊典。無父母祖父母子若孫。不得取以爲後事。更加嚴飭。何如。上曰。更問他儒賢議定。可也。出擧條德相曰。先臣生卒履歷。曾有書入之敎。故玆敢書來矣。上曰。入之。命退。諸臣以次出。
정조 3년
己亥九月初二日未時。上御誠正閣。待敎入侍時。右承旨徐有防。待敎金勉柱。假注書徐鼎修。記事官李信祜鄭東浚。以次進伏訖。上曰。待敎進前。勉柱進伏。上曰。內閣事無主管之人。極爲可悶。待敎則例爲掌務官。爾須各別修擧。可也。命有防讀奏公事訖。命退。諸臣以次退出。
정조 3년
行都承旨洪國榮宿衛所直。行左承旨鄭民始坐。右承旨徐有防坐。左副承旨李在學坐。右副承旨沈念祖坐直。同副承旨南鶴聞坐直。注書李兢淵呈辭受由一員未差。假注書徐龍輔藥院直徐鼎修仕直。事變假注書黃仁炫仕。
정조 3년
南鶴聞啓曰。諫院諸臺引避退待矣。兩司無行公之人。處置當歸於玉堂。而玉堂諸員。謂有情勢。終不處置。事甚末安。諸玉堂。一倂從重推考。何如。傳曰。允。
정조 3년
徐有防啓曰。卽者校理金翊休。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。玉堂上下番俱空。事甚未安。校理金翊休。卽爲牌招。校理嚴思晩。一體牌招。使之入直之地。何如。傳曰。允。
정조 3년
洪國榮啓曰。鄭民始今日病不仕進。卽爲牌招。何如。傳曰。允。
정조 3년
傳于徐有防曰。晝講次對同爲入侍。
정조 3년
傳于李在學曰。左承旨入侍。
정조 3년
傳于鄭民始曰。旣知實病之難强。又於賓對。問于大臣冡宰。重任不可一味羈縻。吏曹判書趙重晦許遞。
정조 3년
南鶴聞啓曰。禁衛營從事官來言。今日本營軍兵日次私習云矣。敢啓。傳曰。知道。
정조 3년
有政。吏批。判書趙重晦疏批未下。參判兪彦鎬進。參議李秉模進。右承旨徐有防進啓曰。本曹郞官今當差出。而曾前通擬之人。方在違牌坐罷中。無以推移備擬。合有變通之道。何以爲之。敢稟。傳曰。請敍何容易乎。以宋文載爲大司憲。沈煥之爲副校理。李性源爲同經筵。宋煥程爲刑曹佐郞。朴明淳鄭來鼎爲監察。沈頤之爲慶州府尹。兵曹正郞柳誼。仍任事承傳。學正金文瑞劉度興。兼養賢奉事金命彦單付。
정조 3년
兵批。兼判書洪樂性病。參判金履素入直進。參議洪樂彬病。參知李亨元病。同副承旨南鶴聞進。以李德一爲楊花別將。李宇鼎爲長山別將。副護軍吳載熙。副司直金鍾秀李徽之李重祜權噵鄭尙淳趙時俊單付。
정조 3년
徐有防啓曰。今日政新除授玉堂。待下批一體牌招。使之推移入直。何如。傳曰。允。
정조 3년
南鶴聞。以禮曹言啓曰。今九月初二日晝講入侍時。經筵官宋德相所啓。國朝繼後之法甚嚴。彼此無父母而與授俱無其人者。或此邊雖有父母。彼邊父母皆亡則不得入後。此乃金石之典。而近來無父母之子。竝與祖父母俱沒者。上言陳疏。圖囑禮官。斜出繼後。夫父母祖父母皆無之子若孫。何所受命。而自絶天倫。繼後族人乎。其爲乖倫害義大矣。請自今申明舊典。無父母祖父母子若孫。不得取而爲後事。更加嚴飭。何如。上曰。更問他儒賢議定可也事。啓下矣。發遣本曹郞廳。問議于在京儒賢。則前參議金亮行以爲。病甚昏眩。不得仰對云矣。敢啓。傳曰。知道。
정조 3년
己亥九月初三日辰時。上御誠正閣。晝講次對同爲入侍時。知事黃景源。特進官鄭光漢。參贊官沈念祖。侍讀官柳誼。檢討官沈樂洙。假注書徐鼎修。記事官李信祜鄭東浚安昌君燝。行副護軍柳鎭琡。領議政金尙喆。左議政徐命善。漢城判尹具善復。兼兵曹判書洪樂性。判敦寧具允鈺。戶曹判書金華鎭。禮曹判書李福源。工曹判書鄭好仁。行副司直李柱國。吏曹參判兪彦鎬。行副司直李衍祥。訓鍊都正李敬懋。行都承旨洪國榮。漢城右尹李性源。同副承旨南鶴聞。事變假注書黃仁炫。以次進伏訖。上進講論語。讀前受音。自子貢問政。止君熟與足。誼進讀自子張問崇德。止小人反是。上復讀新受音訖。誼曰。此章在於大學傳四章。而虞芮之君。不敢履文王之庭。文王之化好矣。於此留念焉。樂洙曰。居之無倦。行之以忠。聖人之意。見子張之偏處。故所以言之。而以後世人君之偏處言之。則居之無倦。可爲唐宗十漸之戒。行之以忠。可爲漢武外施仁義之戒。而居之無倦。行之以忠之義。以工夫極處言之。則精一之道也。臣等所望於殿下者。卽堯舜精一之道也。竊願益加體念焉。上曰。片言可以折獄者。異於書傳要囚服念五六日之意。何也。誼曰。服念五六日。愼獄之意。而其間豈無片言折獄之事乎。上曰。主忠信徙義。可以各屬於體用本末乎。誼曰。豈無本末乎。景源曰。忠義爲體。徙義爲用矣。上曰。用何工夫則爲主忠信。用何工夫則爲徙義乎。誼曰。倉卒不能仰對矣。景源曰。誠意則爲忠信。而徙義則近於正心工夫矣。上曰。不以大學工夫言之。則當以何工夫言之乎。景源曰。忠信屬精。徙義屬惟一矣。景源曰。主忠信。以敬以直內看之則亦好矣。上曰。經筵先退。景源等先爲退出。尙喆命善進前曰。聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。上謂命善曰。善爲往來乎。命善曰。恩榮所被。不勝感激矣。尙喆曰。前因洪忠監司徐有隣査陳狀啓。令新道臣畢査後。更爲狀聞稟處之意。分付矣。卽見監司李秉鼎狀啓。則以爲。通一道更査。則由來舊初不川浦沙畓二千二百七十三結三十四負二束。陳田及川浦沙田三千一百二十八結九十一負二束。合當頉爲五千四百二結二十五負四束。而新還起昨。今年査同田爲一千九百四十五結十四負九束。畓爲五百二十三結四十四負二束。合二千四百六十八結五十九負一束。而以新還起。較諸當頉之數。則其所不足。爲二千九百三十三結六十六負三束矣。今年新査得。亦爲入錄於應稅。實摠陳田畓五千四百二結二十五負四束。特許懸頉。使之降續隨起隨稅事。令廟堂稟旨。分付矣。査陳之法。時起中陳處之特許降續。朝家德意。欲使民得免征稅。而無白徵之冤也。降續中還起之添入元結。朝家法意。欲使民漸闢陳土。而責惟正之貢也。此實出於民國隨時損益之意。前後朝家之許令降續於諸道者。恰過三萬餘結。而其中本道之前已蒙頉者。亦近萬餘結矣。今此本道査陳之報。以陳請減者。多至五千四百餘結。兩年新還起。不過爲二千四百六十餘結。陳起不能相當虛實易致相混。而顧今量政未行。經界未正之前。此實難繼之政。有不宜隨請隨許。而道臣之爲民陳弊如此。則其在寧失之義。勢難靳許。何以爲之乎。上曰。左相之意。何如。左議政徐命善曰。前後査陳所失之夥然。誠如首相之言。而朝家旣令道臣査啓。則今何可遙度其虛實而減削之乎。依所請許施之外。恐無他道矣。上曰。依爲之。出擧條尙喆曰。日前前灣尹具㢞所啓。有下詢稟處之命矣。其一。義州白馬山城。卽牛馬城之後麓。而城東數里許加老嶺。乃是通京大路。左右五里許。依左峴西林例。築城捍禦事也。其一。義州別武士。兵使停巡時。自本府取才三十人。起送兵營。使之觀試。故貪窮者。專事謀避。將無充額之望。兵使未巡時。自監營以淸北兩武倅。差送參試官於義州。與府尹眼同試取。以除赴試之弊事也。其一。義州把幕摠爲三十一處。把守將卒多至九十餘名。而一朔一人之料。爲五斗四升。實無支堪之勢。附近諸邑中還穀過多處。分排移轉。合爲三千石糶糴取耗。添給朔料事也。而筵臣沈念祖。亦以義州則本料七合外。自官添給。猶患太薄。其他六邑。則只以每時七合給之。而小米又或不足。則折給雜穀。誠甚可矜。稍優之義州。旣請變通。則最薄之六邑。在當均施之意仰達。有同爲稟處之命矣。築城之議。旣設城池。則防守之道。不可不措置。事係設施。姑難輕議。別武士初試之規。雖爲武士輩除弊之道。別武士所在之邑。不但義州一府而已。姑不獨許。至於江邊把守軍。此是軍兵輪回之身役。而今若欲加料。則江邊七邑。宜無異同。許多支放之糧料。未及區劃之前。亦不可獨加於義州把守軍而已。參以事勢。俱難輕易許施。竝置之。何如。上曰。依爲之出擧條尙喆曰。重臣李重祜李徽之鄭尙淳權噵。俱以備堂。罷散已久。合有變通之道矣。上曰。敍用。可也。出擧條尙喆曰。都承旨洪國榮。請解備局有司之任。若是懇摯。句管廟務。豈係有司之兼不兼乎。今姑減下。何如。上曰。依爲之。尙喆曰。觀象監禁漏官元數爲三十。而祿窠不過八額。前提調鄭尙淳以爲。祿無以加出。數不可太多。就其中減十窠輪回付祿。則食祿之道。比前差勝云。如是變通。事甚便當。依此施行之意。分付該監。何如。上曰。依爲之。出擧條尙喆曰。備局堂上李柱國。以將臣。有不敢連次懸病於賓對。方入闕中。而不爲入侍。雖未知自引之如何。事體誠極未安。推考。申飭行公。何如。上曰。依爲之。出擧條尙喆曰。前判書李重祜李徽之鄭尙淳。右參贊鄭光漢。前判書權噵。刑曹判書趙㻐。備局堂上還差。同知中樞府事李命植。亦爲差下。有司堂上有闕。代以趙㻐。漢城府右尹李性源差下。使之察任。何如。上曰。依爲之。出擧條命書傳敎曰。政官牌招開政。樂性曰。本曹二軍色郞廳柳誼。方有釐正之事。移拜玉堂。甚可悶矣。而時任儒臣。不敢循例請仍。何以爲之乎。敢稟。上曰。仍任。可也。出擧條福源曰。景慕宮春秋奉審在前。只禮堂一員擧行矣。昨有兼提調之命。此後則提調禮戶堂。眼同擧行事。定式。何如。上曰。依爲之。福源曰。日昨傳敎。添載於宮園儀末端。郞屬官名之載錄者。亦依今番下敎。釐正。何如。上曰。依爲之。出擧條上曰。日前傳敎。卿等見之乎。我朝宮則雖無提調。而長生殿有之。卿等之意。何如。尙喆命善曰。事體自別。且長生殿旣有提調。則今此提調之兼管。誠好矣。國榮曰。故忠臣羅德憲李廓之炳然大節。垂諸千秋而無愧矣。當時名碩。皆以此褒奏於朝。至贈兵曹參判矣。以今番節使回還時。所得來全韻詩觀之。則其爲彼人之感仰。亦可知矣。李廓則無子孫云。朝家雖欲旌閭贈諡。可謂無處尋問。而羅德憲則有後孫云。來示其私狀本末矣。如此卓異之人。宜有別般激揚之道。故敢此仰達矣。上曰。贈諡。仍爲旌閭。可也。出擧條尙喆曰。又有覆奏之事。而擧條姑未下故。姑俟後日。當稟處矣。上曰。儒賢旣有陳達。而予則未能詳知其私情之如何。故不能指一而言之矣。上曰。來待儒生入侍。生員金樂道。幼學嚴思勉進伏。上曰。爾輩所作之表。前後幾何乎。樂道曰。三百餘首矣。思勉曰。六七十首矣。命各誦奏入格試券後。命儒生先退。命退。諸臣以次退出。
정조 3년
行都承旨洪國榮宿衛所直。行左承旨鄭民始坐。右承旨徐有防坐。左副承旨李在學坐直。右副承旨沈念祖坐直。同副承旨南鶴聞坐。注書李兢淵呈辭受由一員未差。假注書徐龍輔藥院直徐鼎修仕直。事變假注書黃仁炫仕。
정조 3년
南鶴聞啓曰。大司憲宋文載在外。執義兪彦鏶。掌令金鍾厚李身晦在外。持平徐有成疏批未下。尹行履傳旨未下。今日以監察茶時之意。敢啓。傳曰。知道。
정조 3년
以校理嚴思晩金翊休牌不進罷職傳旨。傳于沈念祖曰。只推。
정조 3년
徐有防啓曰。玉堂上下番俱空。事甚未安。校理嚴思晩金翊休。旣有只推之命。竝卽牌招。以爲推移入直之地。何如。傳曰。允。
정조 3년
以校理嚴思晩金翊休牌不進罷職傳旨。傳于徐有防曰。只推。
정조 3년
傳于沈念祖曰。明日晝講爲之。
정조 3년
沈念祖。以兵曹言啓曰。宣薦內禁衛取才時。三技以上入格人單子。修入之意。敢啓。傳曰。知道。
정조 3년
鄭民始。以兵曹言啓曰。今此冬至兼謝恩使一行赴燕時。所把驛馬。必須前期分定。然後可無窘急之患。應把驛馬四十四匹。依前例洪忠道八匹。全羅道九匹。慶尙道二十匹。來十月初二日京中逢點。江原道四匹。咸鏡道三匹。同月初七日。直送安州逢點事。各道監司處。行移。何如。傳曰。允。
정조 3년
沈念祖。以禁衛營言啓曰。本營千摠李徽遠。身病猝重。勢難察任。改差。何如。傳曰。允。
정조 3년
又以御營廳言啓曰。本廳哨官洪範源。身病甚重。勢難察任。改差。何如。傳曰。允。
정조 3년
鄭民始。以備邊司言啓曰。本司武郞廳李邦運。奔走勤仕已滿十五朔。依例陞敍或守令除授事。捧承傳施行。何如。傳曰。允。
정조 3년
徐有防。以奉常寺官員。以都提調提調意啓曰。東籍親耕田所種皮唐黍豆皮粘粟三種。今九月旬前。當爲成熟之意。敢啓。傳曰。攝刈。
정조 3년
副校理沈煥之箚曰。伏以。正言李正薰。以臣才識魯下。言議巽軟。淸朝耳目之任。自知其萬不近似。而沐浴義重。冒沒出肅。詣臺登筵。只傳故紙。曾不能出一言論一事。以副我聖上虛佇翕受之盛意。辜負職責。固已自訟之不暇。而今日儒賢奏對。至以近來三司之臣寂無一言。有憫然之斥。臣亦三司中一也。滿心惶愧。若無所容。何敢一刻晏然於臺次乎。請命遞斥臣職。司諫沈命德。正言李亮載。以臣等見識魯莽。言議巽軟。本不合於淸朝耳目之任。而合辭方張。沐浴義重。冒沒出肅。只傳故紙。不敢出一言論一事。辜負職責。悚恧方深。卽伏聞今日筵中。儒賢以三司之臣寂無一言。有憫然之斥。臣等亦三司中一也。相顧慙愧。惶汗洽背。身居言地。不能擧職之罪。益無所逃。臣等何敢一刻晏然冒據於臺次乎。請命遞斥臣等之職。大司諫鄭晩淳。以臣空疎鈍滯。本不合於淸朝耳目之任。頃當行幸之辰。陪扈義重。黽勉出肅矣。近因父病沈綿。實無離側供仕之望。冒進請急之章。獲蒙救護之批。曠日虛縻。惶愧徒切。卽見僚臺避辭。則以三司之無一言。乃有儒賢筵斥之語云。若論其緘辭溺職之失。則臣實爲首。其何敢晏然於臺次乎。請命遞斥臣職。竝引嫌而退。儒賢之意。寔出汎論。引以見斥。抑何意也。請大司諫鄭晩淳。司諫沈命德。正言李正薰李亮載竝遞差。取進止。答曰。省疏具悉。處置事依施。
정조 3년
行都承旨洪國榮宿衛所直。行左承旨鄭民始坐直。右承旨徐有防坐直。左副承旨李在學坐。右副承旨沈念祖坐。同副承旨南鶴聞坐。注書李兢淵呈辭受由一員未差。假注書徐龍輔藥院直徐鼎修仕直。事變假注書黃仁炫仕。
정조 3년
南鶴聞啓曰。前江原監司李亨逵。依下敎來待矣。傳曰。入侍。
정조 3년
備邊司薦望。以金憙爲水原府使。
정조 3년
吏曹口傳政事。兼知實錄事李徽之。
정조 3년
備邊司薦望。以李徽之爲平安監司。
정조 3년
有政。吏批。判書未差。參判兪彦鎬進。參議李秉模進。右承旨徐有防進。以金鍾秀爲吏曹判書。李文源爲大司諫。宋濟魯爲司諫。李義存李師濂爲正言。尹昌胤爲中部都事。鄭東愈爲司饔主簿。李範天爲司宰主簿。以金鍾秀爲司宰提調。奉敎徐龍輔。學錄李錫源李益瑞。書題李尙禧。平安監司李徽之單付。
정조 3년
兵批。兼判書洪樂性進。參判金履素病。參議洪樂彬病。參知李亨元入直進。行左承旨鄭民始進。以鄭順采南海源爲五衛將。閔百恒爲武兼。吳載衡爲京畿中軍。李晟爲洪忠監營中軍。鄭冑信爲北虞候。副護軍沈命德。副司直趙重晦鄭晩淳。副司果李正薰李亮載單付。
정조 3년
徐有防。以弘文館言啓曰。本館下番連日闕直。事甚未安。校理嚴思晩金翊休。旣有只推之命。竝卽牌招。以爲推移姑降入直之地。何如。傳曰。允。
정조 3년
右尹李性源疏曰。伏以。臣觸事憒憒。瘡疣百出。日夕悚蹙。惟譴何是俟。昨以前任秋曹事。有問備之命。臣之不職之失著矣。惶懍愧恧。靡所容措。今臣所叨。亦一詞訟。其何敢晏然爲因冒之計乎。且臣所帶同春秋。與領事臣金尙喆。有親査應避之嫌。揆以公格。在下當遞。至於經筵兼銜。籌司有司。俱非如臣謏學駑才。所可僥冒。玆敢略控短龥。仰暴微懇。伏乞聖明。俯賜諒察。將臣本兼諸任。竝行鐫削。以安私分。不勝幸甚。答曰。省疏具悉。疏辭下該曹稟處。
정조 3년
己亥九月初五日辰時。上御誠正閣。晝講入侍時。知事黃景源。特進官金華鎭。參贊官李在學。侍讀官沈煥之。假注書徐鼎修。記事官李信祜鄭東浚。凝善君爔。行副護軍李壽鵬。以次進伏訖。上進講論語。讀前受音。自子張問崇德。止小人反是。煥之進讀。自季康子問政。止在家必聞。上又讀新受音訖。煥之曰。孔子對曰政者正也。此正者。卽正己而物正之正也。董仲舒所謂正心以正百官。正百官以正萬民者。亦此意也。人主有君師之位。可不以正處之。以正化之。事事物物。一出於正。而毋懷爲民立表之義乎。伏願聖上。體念于是。仁者愛仁。知者知人。仁知交相爲用。而樊遲未達。夫子告之以擧直措枉之道。可謂深切著明。而至於子夏。以舜湯之擧皐陶伊尹之事。推明之。仁知之用。靡有餘蘊矣。舜之擧皐陶。所以擧直也。四罪而天下服。所以措諸枉也。比屋皆封則使枉者直也。以今朝象言之。聖明在上。務盡登崇俊良之道。山林儒賢。于于登朝。淸明之化。朝野拭目。擧直之道。臣無可加勉。而措諸枉三字。臣愚死罪。不能無憾於天地之大也。君讐國賊。極惡大罪。不可與堯之四凶同日而語。而尙今偃息於覆載之間。三司合辭。便作謄傳之故紙。豈不有歉於虞舜四罪之義。尙何望其比屋可封乎。惟願廓揮乾斷。夬正王法。以盡措諸枉之道焉。上曰。諸臣以次陳文義。可也。景源華鎭曰。儒臣旣皆敷陳。臣則別無可達者矣。在學曰。臣亦無可陳文義矣。景源曰。古例。召對則玉堂雖一員入侍。而至於法講。事體自別。故必備上下番。然後爲之矣。其後或有一二次上下番不備。而亦行法講之例矣。先朝曾以此有法講。則必爲備員之敎。此後則依此擧行似好。故敢達矣。上曰。依。命退。諸臣以次退出。
정조 3년
己亥九月初五日午時。上御誠正閣。前江原監司入侍時。江原監司李亨逵。右承旨徐有防。假注書徐鼎修。記事官李信祜鄭東浚。以次進伏訖。上曰。前東伯進前。亨逵進前。上曰。久不見矣。其間連爲安過乎。亨逵曰。恩榮所被。感祝以過矣。上曰。本道年事。何如。亨逵曰。大體則大豊。而近因早霜。頗有傷害處矣。上曰。何邑早霜乎。亨逵曰。原州橫城春川等邑。皆早霜矣。上曰。市直何如云耶。亨逵曰。大豊云矣。上曰。有何弊瘼乎。亨逵曰。小小弊端。有難毛擧。其中松政。實爲巨弊矣。松木則有限。而年復年斫伐。此實難繼之道。而司饔院燔造木及訓局待變舡材等所入。亦甚多矣。上曰。大關嶺設置事。果何如。亨逵曰。今若設置關防。則豈不爲好。而但民情多不願矣。上曰。雖不設置。可無疎虞乎。亨逵曰。嶺路險峻。雖不設置。賊何以踰入乎。上曰。蔘政。實爲巨弊。而無他變通之道乎。亨逵曰。近來蔘極貴。故爲民大弊。而無他變通之道矣。上曰。儒賢以江原道多還穀。欲爲作錢。卿意。如何。亨逵曰。江原道內還穀分俵。每患不足。且農民種子。專恃於還租。而今若作錢。則民必無食矣。上曰。本道還穀米與雜穀。摠爲幾何。亨逵曰。合爲四十一萬石。而米則不過數萬石矣。上曰。如此則一道分還。尙亦太不足矣。亨逵曰。然矣。命亨逵先退。命書傳敎曰。實錄纂修之役。曾已申飭。而其中堂上李徽之。今旣敍用。更爲啓下。自今日仕進。使之從速訖役。又命書傳敎曰。騎馬二匹立之。命退。諸臣以次退出。
정조 3년
行都承旨洪國榮宿衛所直。行左承旨鄭民始坐。右承旨徐有防坐。左副承旨李在學坐直。右副承旨沈念祖坐。同副承旨南鶴聞坐直。注書李兢淵呈辭一員未差。假注書徐鼎修藥院直趙興鎭仕直。事變假注書黃仁炫仕。
정조 3년
南鶴聞啓曰。大司憲宋文載。執義兪彦鏶。掌令金鍾厚李身晦在外。持平徐有成疏批未下。今日以監察茶時之意。敢啓。傳曰。知道。
정조 3년
傳于南鶴聞曰。奎章閣一提調入侍。
정조 3년
徐龍輔有頉。代以趙興鎭爲假注書。
정조 3년
鄭民始啓曰。禁衛營從事官來言。今日本營軍兵日次私習云矣。敢啓。傳曰。知道。
정조 3년
南鶴聞。以弘文館言啓曰。本館下番副校理臣沈煥之。以東學兼敎授。今日儒生試取事。晝仕出去之意。敢啓。傳曰。知道。
정조 3년
傳于南鶴聞曰。明日召對爲之。
정조 3년
又傳于曰。昨今講筵。卿皆不赴。無或以諸臺之事。爲過嫌而然乎。此等事。今無一毫可引之端。則又何爲而不赴乎。良用悵虛。召對有命。卿其明日入侍事。遣史官傳諭于宋儒賢處。
정조 3년
又傳于曰。日間所愼。果已差愈。則登對日子。似在何間與否。遣史官傳諭于金儒賢處。
정조 3년
正言李師濂上疏曰。伏以。遠陵祗拜。鑾與穩返。鎭日臨講。玉體彌康。臣民慶忭。中外惟均。仍伏念。臣家世單寒。賦性樸愚。濫竊科第。榮耀已極。歷踐郞曹。涯分又溢。雖尋常簿書之期會奔走。猶懼其萬萬不稱。至於榮塗一步。初豈夢想之攸及也哉。卽伏見傳敎下者。以臣爲司諫院正言。言責自來峻選。此命奚至於臣。噫。臺閣之任。不輕而重。自非言議風裁。有足以聳動一世。入而進讓直之言。出而警頹墮之俗者。則上不可以濫授。下不可以冒據也明矣。臣之愚騃巽軟。不但臣所自愧。實亦通朝之所共知也。今乃不少難愼。苟然充擬於千不近萬不似之一賤臣。臣身顚沛。雖不足恤。名器玷辱。誠非細故。伏乞聖明。察臣職之不可濫竽。諒臣懇之非出飾讓。亟命有司之臣。將臣所帶職名。鐫削而刋正之。以重臺選。以安私分。不勝幸甚。臣旣不敢以臺閣自處。則宜不容贅及他說。而春秋之義。亂臣賊子。人得以誅之。臣雖無似。亦有秉彝。沐浴之討。其可不汲汲乎。噫嘻痛矣。元惡大憝。從古何限。而豈有如近年諸賊之窮凶絶悖。集千古所未有之惡。亘天地所未聞之變耶。合辭之論。已至四載。人臣之義。不共一天。而何殿下一味靳允。泄泄沓沓。使宗社有無窮之憂。義理無可伸之日。至此之極而莫之恤哉。噫。世之論首逆者。壹是以麟厚兩賊。爲根柢窩窟。而臣則曰。鄭妻與龜柱爲其本也。何者。麟賊之三不必知。揮手止之。何莫非以逆禶爲奇禍。以厚賊爲心腹。而厚賊之危逼聖躬。爭抗貳極者。惟其母是恃。則尙謂鄭妻非其本。而伊誰之爲根柢也。惟彼賊龜。處地。何如。而締結厚賊。暗逞私憾。慫慂乃叔。恐動天聽。幾累我先大王聖德。幾危我億萬年宗國。三案已成。百惡昭著。則可謂龜柱非其本。而伊誰爲窩窟也。萬口一談。皆曰可殺。雖婦孺走卒。皆莫不戟手相指。肆口憤罵曰。鄭妻不誅則民彝無以植焉。龜柱不斬則王章無以施焉。此皆人情之所同憤。天討之所必加也。書曰。天討有罪。五刑五庸哉。古之聖人。寧或不足於好生之仁。不殺之武哉。惟天討之所必加奉而行之。不敢以私恩己意。有所輕重於其間耳。以殿下至明至斷。此箇義理。伏想講之熟矣。而只爲一私字牽掣。尙靳大聖人處分。三司之簡。紙已生毛。喉院之啓。竹亦垂罄。而殿下一直訑訑。輿情去益遑遑。禍源未杜。餘波有汎濫之憂。亂根未鋤。枝葉無銷沮之望。脈絡之相糾結。逆節潛滋。聲氣之所關通。駭機已闖。苟求其致亂之由。則專在兩賊之不誅也。以此之故。一轉而爲任。範趾述等。窮天極地之凶逆。再轉而爲能量𨩌翼輩。圖爲不軌之亂賊。其流之弊。甚至於賊厚輩投書之變極矣。思之膽棹。言之髮豎。爲殿下臣子者。孰不欲食肉寢皮。以快我君父之讐也。畿島安置。或勝於城闉之偃息。而禍本則自如。黑山圍籬。稍密於曩日之疎忽。而當律則不加。曾謂殿下之明聖。而屈法伸恩。優柔不斷。不思所以絶根而去柢。破窩而掃窟。馴致此他日難言之慮耶。噫。彼相福。位至三事。國家前後何負於渠。而諸般罪惡。猶屬細故。究覈言根之說。卽是麟厚之不敢爲。而彼相福。乃肆言而無忌憚。況此瑩中。性本陰猾。相臣之疏。出於忠赤。萬年宗祊。賴此靈長。而敢以深文等說。甘爲凶逆之一前茅。則彼瑩中。亦豈可一日容貸乎。相集之擅删日記。漫漶義理者。語其跡則至妖惡也。究其計則極叵測也。此等凶逆之類。若不一一拿鞫。施以當施之律。則其將曰。國家有法。亂賊知畏乎。況此尙魯。卽是萬古劇逆也。孥戮之典。捨此賊誰先。而祗緣朝家之新有令甲。應行之律。尙此未施。雖是祖宗朝金石之典。至於不得不變通處。則有時乎折衷改轍。以適時中之義。況此追律一款。則殿下斷而定之。殿下守之太固。前後臺請。尙未蒙兪。萬一窮凶如尙魯。劇賊如尙魯者。抵賴不服。徑斃杖下。則追孥之典。亦將不施乎。罪在罔赦。事關後弊。臣謂尙魯孥賊之典。斷不可已也。嗚呼。寬之一字。固是帝王家盛節。而至於天經民彝之法。不當寬緩處。則必也一刀割截。斷之以義。濟之以威。克使倫綱不至泯沒。王法得以快行。然後始可謂寬而得中矣。戊申諸賊。何等惡逆。而治之失於太寬。致有乙亥逆變。乙亥之獄。又失之太寬。以至於近年諸賊。慢天射日之無所不至。則若是乎治獄之不可徒用寬典也。臣竊觀近年治獄。則殿下以好生之德。專用一寬字爲主。凡諸罪人之負犯至重。關係非細者。有時乎酌處而平反之。故人心狃於放肆。賊徒無以懲畏。今年治一獄。明年復生一獄。節上生枝。種下生子。不知何樣禍機。伏在何處。思之及此。豈不懍然而危懼。怵然而懲創者哉。伏願殿下。淵然深思。穆然遠覽。深懲已往之蹟。亟施應用之典。以之天討大行。輿憤少洩。則國家幸甚。臣民幸甚。答曰。省疏具悉。所陳當留意。爾其勿辭察職。
정조 3년
己亥九月初六日。記事官姜彙鈺。刑曹御寶僞造罪人金奉鎭加刑啓目。傳曰。依前判付。更加嚴刑。期於得情爲良如敎。
정조 3년
刑曹殺獄罪人李千奉加刑啓目。傳曰。依前判付。更加嚴刑。期於得情爲良如敎。
정조 3년
刑曹僞造御寶罪人朴𤩕加刑啓目。傳曰。依前判付。更加嚴刑。期於得情爲良如敎。
정조 3년
刑曹僞造御寶罪人金龍河加刑啓目。傳曰。依前判付。更良嚴刑。期於得情爲良如敎。
정조 3년
刑曹殺獄罪人李光點加刑啓目。傳曰。依前判付。更加嚴刑。期於得情爲良如敎。
정조 3년
己亥九月初六日辰時。上御誠正閣。晝講入侍時。特進官李福源。同知事李性源。參贊官南鶴聞。侍讀官金翊休。檢討官沈煥之。假注書徐鼎修。記事官金健修鄭東浚。西淸君煋。行副護軍鄭觀采。以次進伏訖。上進講論語。讀前受音。自季康子問政。止在家必聞。翊休進讀。自樊遲從遊。止以友輔仁。上又讀新受音訖。翊休曰。仁智交相爲用。不可偏廢。而仁非煦煦慈愛之謂也。必擧直措枉。然後可矣。目今聖明在上。山林之臣。彙進在朝。無待臣等之加勉。而區區所望。只在於一仁字矣。體念焉。煥之曰。愛人知人。非但學者之事。人君爲治之第一急務。愛人則惠。知人則哲。人君必得同德之臣而任之。然後可謂愛人矣。伏望留念焉。性源曰。愛人非謂仁之全體。而蓋言其用。則體在其中矣。此等處留念焉。福源曰。文義別無可陳。而聖人所答。各自不同。可謂汎應曲當。雖凡人。若服膺而體認之。則必有效矣。此等處留神焉。鶴聞曰。臣則無可達之辭矣。上曰。諸子問仁。聖人所答。各自不同。何也。翊休曰。顔子亞聖。故以復禮答之。而至於仲弓樊遲。則各隨其氣質病痛而言之。可見聖人之言。無不汎應而曲當矣。命退。諸臣以次退出。